Nú stendur yfir æsispennandi leiðangur Norðmannanna Børge Ousland og Thorleif Thorleifsson en þeir eru að reyna að sigla á lítilli skútu umhverfis heiminn og ekki auðveldustu leið . Takmarkið sem þeir hafa sett sér er að sigla norðvesturleiðina og norðausturleiðina á einu sumri . Þetta hefur að sjálfsögðu aldrei verið reynt áður og verður að teljast til meiriháttar afreka ef þeim tekst að klára ferðina . Ljóst er að þeir eru nokkuð á eftir áætlun enda eru þeir nú staddir á Chukchi hafi sem er fyrir norðan Beringsund . Þeir eiga því enn langa leið fyrir höndum , norður fyrir Kanada . Skútan sem þeir hafa valið sér fyrir ferðina er trimaran en það er skúta með þremur samtengdum skrokkum . Þeir félagar hafa lent í miklum ævintýrum á ferð sinni norður fyrir Síberíu . Fylgjast má með leiðangrinum á heimasíðu Børge Ousland .